Valtioneuvoston asetus

Syyttäjälaitoksesta

Valtioneuvoston päätöksen mukaisesti säädetään Syyttäjälaitoksesta annetun lain ( /2017) nojalla:

1 luku

Syyttäjälaitoksen organisaatio ja tehtävät

1 §

Valtakunnansyyttäjän toimiston organisaatio

Valtakunnansyyttäjän toimistossa on yksiköitä. Valtakunnansyyttäjä määrää yksiköiden päällikkönä toimivat virkamiehet.

Valtakunnansyyttäjän toimisto sijaitsee Helsingissä.

2 §

Syyttäjäalueet

Syyttäjäalueet ovat:

1) Etelä-Suomen syyttäjäalue, jonka toimialueena on Uudenmaan maakunnan kunnat ja Pyhtään kunta. Alueen toimipaikat ovat Espoossa, Helsingissä, Järvenpäässä, Lohjalla, Porvoossa, Raaseporissa ja Vantaalla;

2) Länsi-Suomen syyttäjäalue, jonka toimialueena on Etelä-Pohjanmaan, Keski-Pohjanmaan, Keski-Suomen, Pirkanmaan, Pohjanmaan, Satakunnan ja Varsinais-Suomen maakuntiin kuuluvat kunnat. Alueen toimipaikat ovat Jyväskylässä, Kokkolassa, Porissa, Seinäjoella, Tampereella, Turussa ja Vaasassa;

3) Itä-Suomen syyttäjäalue, jonka toimialueena on Etelä-Karjalan, Etelä-Savon, Kanta-Hämeen, Kymenlaakson, Pohjois-Karjalan, Pohjois-Savon ja Päijät-Hämeen maakuntiin kuuluvat kunnat lukuun ottamatta Pyhtäätä. Alueen toimipaikat ovat Hämeenlinnassa, Ii-salmessa, Joensuussa Kouvolassa, Kotkassa, Kuopiossa, Lahdessa, Lappeenrannassa ja Mikkelissä;

4) Pohjois-Suomen syyttäjäalue, jonka toimialueena on Kainuun, Lapin ja Pohjois-Pohjanmaan maakuntiin kuuluvat kunnat. Alueen toimipaikat ovat Kajaanissa, Kemissä, Oulussa, Raahessa, Rovaniemellä ja Ylivieskassa; sekä

5) Ahvenanmaan syyttäjäalue.

Ahvenanmaan syyttäjäalueen toimialueesta ja toimipaikasta säädetään syyttäjälaitoksesta annetun lain 4 §:ssä.

2 luku

Henkilöstö

3 §

Henkilöstö

Valtakunnansyyttäjän toimistoon sijoitettuna on valtakunnansyyttäjän ja apulaisvaltakunnansyyttäjän virat sekä valtionsyyttäjän virkoja. Lisäksi toimistoon sijoitettuna voi olla muita sen toiminnan edellyttämiä virkoja.

Syyttäjäalueelle sijoitettuna on johtavan aluesyyttäjän virka sekä erikoissyyttäjän ja aluesyyttäjän virkoja. Lisäksi syyttäjäalueella voi olla muita sen toiminnan edellyttämiä virkoja.

4 §

Valtionsyyttäjän hallinnolliset tehtävät

Sen lisäksi, mitä muualla säädetään valtionsyyttäjän tehtävistä, valtionsyyttäjä avustaa valtakunnansyyttäjää syyttäjäntoiminnan ohjauksessa, kehittämisessä ja seurannassa sekä muissa hallinnollisissa tehtävissä.

5 §

Erikoissyyttäjän hallinnolliset tehtävät

Erikoissyyttäjän tehtävänä on syyttäjätehtäviensä lisäksi osallistua syyttäjien kouluttamiseen ja muutenkin oman erikoistumisalueensa syyttäjätoiminnan kehittämiseen ja ohjaamiseen. Lisäksi erikoissyyttäjä hoitaa ne hallinnolliset tehtävät, jotka hänelle erikseen määrätään.

6 §

Aluesyyttäjän hallinnolliset tehtävät

Sen lisäksi, mitä muualla säädetään aluesyyttäjän tehtävistä, aluesyyttäjä hoitaa hallinnolliset tehtävät, jotka hänelle määrätään.

7 §

Apulaissyyttäjä

Syyttäjäalueella voi olla määräaikaisessa virkasuhteessa syyttäjäntehtäviin koulutettavia apulaissyyttäjiä. Apulaissyyttäjän hoidettavaksi annettavat rikosasiat määrätään harjoittelujakson vaiheen ja asian vaativuuden mukaan.

Apulaissyyttäjän perehdyttäminen, ohjaaminen ja tehtävät tulee järjestää siten, että hän saa monipuolisen ja kehittävän koulutuksen.

8 §

Aluesyyttäjän, erikoissyyttäjän ja apulaissyyttäjän kielitaitoa koskevat kelpoisuusvaatimukset

Siitä poiketen, mitä julkisyhteisöjen henkilöstöltä vaadittavasta kielitaidosta annetun lain (424/2003) 6 § 1 momentissa säädetään:

1) Etelä-Suomen syyttäjäalueelle sijoitettuihin virkoihin on kelpoisuusvaatimuksena yhdeksään aluesyyttäjän tai erikoissyyttäjän virkaan ruotsin kielen erinomainen suullinen ja kirjallinen taito sekä suomen kielen hyvä suullinen ja kirjallinen taito; sekä

2) Länsi-Suomen syyttäjäalueelle sijoitettuihin virkoihin on kelpoisuusvaatimuksena seitsemään aluesyyttäjän tai erikoissyyttäjän virkaan ruotsin kielen erinomainen suullinen ja kirjallinen taito sekä suomen kielen hyvä suullinen ja kirjallinen taito.

Täytettäessä edellä mainituille syyttäjäalueille sijoittuvia apulaissyyttäjän määräaikaisia virkasuhteita otetaan riittävässä määrin huomioon edellä mainitut kielitaitoa koskevat kelpoisuusvaatimukset.

9 §

Apulaispäällikkö

Apulaispäällikön määrää tehtäväänsä valtakunnansyyttäjän toimisto syyttäjäalueen esityksestä. Määräys annetaan enintään viideksi vuodeksi kerrallaan.

10 §

Nimittäminen

Syyttäjien nimittämisestä säädetään syyttäjälaitoksesta annetussa laissa.

Muun valtakunnansyyttäjän toimistoon sijoitetun Syyttäjälaitoksen virkamiehen nimittää valtakunnansyyttäjän toimisto.

Muun syyttäjäalueelle sijoitetun Syyttäjä-laitoksen virkamiehen nimittää syyttäjäalue.

Virkaan nimittävä viranomainen määrää virkamiehen virantoimituspaikan .

11 §

Nimittäminen määräaikaiseen virkasuhteeseen

Valtakunnansyyttäjän toimistoon sijoitetun Syyttäjälaitoksen virkamiehen nimittämisestä määräaikaiseen virkasuhteeseen säädetään valtion virkamieslain (750/1994) 9 §:ssä ja valtion virkamiesasetuksen 20 §:ssä. Valtion-syyttäjän nimittää yli vuoden kestävään määräaikaiseen virkasuhteeseen kuitenkin valtakunnansyyttäjän toimiston esityksestä oikeusministeriö. Muun valtakunnansyyttäjän toimistoon sijoitetun Syyttäjälaitoksen virkamiehen nimittämisestä enintään yhden vuoden määräajaksi virkasuhteeseen päättää valtakunnansyyttäjän toimisto.

Muun Syyttäjälaitoksen virkamiehen nimittämisestä määräaikaiseen virkasuhteeseen säädetään valtion virkamiesasetuksen 20 §:ssä. Syyttäjäalueelle sijoitetun Syyttäjälaitoksen virkamiehen nimittämisestä enintään yhden vuoden määräajaksi virkasuhteeseen päättää syyttäjäalue.

12 §

Kelpoisuusvaatimukset

Syyttäjän kelpoisuusvaatimuksista säädetään syyttäjälaitoksesta annetussa laissa ( /2017).

Hallintojohtajan, johtavan asiantuntijan, neuvottelevan virkamiehen ja ylitarkastajan kelpoisuusvaatimuksena on muu oikeustieteen ylempi korkeakoulututkinto kuin kansainvälisen ja vertailevan oikeustieteen maisterin tutkinto.

Henkilöstöpäällikön, koulutuspäällikön, tietopalvelupäällikön ja viestintäpäällikön kelpoisuusvaatimuksena on ylempi korkeakoulututkinto.

13 §

Virkavapaus

Virkavapauden valtakunnansyyttäjälle ja apulaisvaltakunnansyyttäjälle myöntää oikeusministeriö.

Virkavapauden muulle Syyttäjälaitoksen virkamiehelle myöntää valtakunnansyyttäjän toimisto. Kuitenkin syyttäjäalueelle sijoitetun Syyttäjälaitoksen virkamiehen enintään yhden vuoden pituisesta virkavapaudesta sekä harkinnanvaraisesta virkavapaudesta päättää syyttäjäalue.

3 luku

Erinäiset säännökset

14 §

Poliisin tekemäksi epäillyn rikoksen tutkinnanjohtajan ohjaaminen

Valtakunnansyyttäjän toimisto ohjaa poliisimiehen tekemäksi epäillyn rikoksen esitutkintaa johtavien syyttäjien toimintaa koko maassa.

15 §

Virkamerkki

Syyttäjälle annetaan Syyttäjälaitoksen vahvistama virkamerkki.

16 §

Hallintokanteluasioiden ratkaiseminen

Syyttäjälaitoksen virkamiehen toiminnasta tehdyn hallintokantelun ratkaisee valtakunnansyyttäjä tai hänen määräämänsä virkamies.

Valtakunnansyyttäjän toimista tehty kantelu on siirrettävä oikeusministeriön ratkaistavaksi.

4 luku

Voimaantulo

17 §

Voimaantulo

Tämä asetus tulee voimaan 1. päivänä syyskuuta 2018.

Ennen tämän asetuksen voimaantuloa vireille tulleeseen virkaan tai virkasuhteeseen nimittämistä sekä tehtävään määräämistä koskevaan asiaan sovelletaan tämän asetuksen voimaan tullessa voimassa olleita säännöksiä.

Helsingissä 2018

Oikeusministeri Antti Häkkänen

Neuvotteleva virkamies Miia Ljungqvist